*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 18ης Σεπτεμβρίου 1987

σχετικά με ορισμένα μέτρα προστασίας κατά του αφθώδους πυρετού στην Ιταλία

(87/495/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την απόφαση 87/231/ΕΟΚ (2), και ιδίως το άρθρο 9,

την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την απόφαση 87/231/ΕΟΚ, και ιδίως το άρθρο 8,

την οδηγία 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (4), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (5), και ιδίως το άρθρο 7,

Εκτιμώντας:

ότι στην Ιταλία εκδηλώθηκε επιδημία αφθώδους πυρετού· ότι η επιδημία αυτή μπορεί να αποτελέσει κίνδυνο για το ζωικό κεφάλαιο των άλλων κρατών μελών εξαιτίας του σημαντικού όγκου των συναλλαγών, τόσο των ζώων και νωπών κρεάτων όσο και των προϊόντων με βάση το κρέας·

ότι, στη συνέχεια της επιδημίας αφθώδους πυρετού, η Επιτροπή ενέκρινε ορισμένες αποφάσεις, εκ των οποίων η απόφαση 86/448/ΕΟΚ (6), όπως τροποποιήθηκε τελευταία από την απόφαση 86/625/ΕΟΚ (7)·

ότι η κατάσταση στην Ιταλία έχει καλυτερεύσει σημαντικά·

ότι, εξαιτίας αυτής της ικανοποιητικής εξέλιξης, είναι δυνατό να μειωθούν τα περιοριστικά μέτρα σχετικά με τα ζώα και τα κρέατα·

ότι τα μέτρα που προβλέπονται στην παρόυσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη απαγορεύουν την εισαγωγή στο έδαφός τους ζώων του είδους των βοοειδών και χοιροειδών, προελεύσεως ή καταγωγής περιοχών της ιταλικής επικράτειας, όπως αυτές καθορίζονται στο παράρτημα.

2. Τα περιοριστικά μέτρα που αναφέρονται στην παράγραφο 1 αίρονται σε κάθε περιοχή της λαμβανόμενης υπόψη επικράτειας, όταν δεν εμφανιστεί εστία της ασθένειας στην περιοχή αυτή για περίοδο 4 μηνών.

3. Το υγειονομικό πιστοποιητικό που προβλέπεται στην οδηγία 64/432/ΕΟΚ του Συμβουλίου και που συνοδεύει τα ζώα του είδους των βοοειδών και χοιροειδών που αποστέλλονται από την Ιταλία, πρέπει να συμπληρωθεί από την ακόλουθη ένδειξη:

«Ζώα σύμφωνα με την απόφαση 87/495/ΕΟΚ της Επιτροπής της 18ης Σεπτεμβρίου 1987 σχετικά με ορισμένα μέτρα προστασίας κατά του αφθώδους πυρετού στην Ιταλία.»

Άρθρο 2

1. Με την επιφύλαξη της διατηρήσεως των απαγορεύσεων εισαγωγής στο έδαφός τους των νωπών κρεάτων βοοειδών, χοιροειδών, προβατοειδών και αιγοειδών που προκύπτουν από προηγούμενες αποφάσεις που εφαρμόζονται για την περίοδο από 1ης Νοεμβρίου 1984 έως 24 Σεπτεμβρίου 1987, τα κράτη μέλη απαγορεύουν την εισαγωγή στο έδαφός τους νωπών κρεάτων που προέρχονται από περιοχές της ιταλικής επικράτειας όπως καθορίζονται στο παράρτημα, ή που ελήφθησαν από ζώα των ιδίων αυτών περιοχών.

2. Τα περιοριστικά μέτρα που αναφέρονται στην παράγραφο 1, δεν εφαρμόζονται:

α) στα νωπά κρέατα που ελήφθησαν ένα μήνα πριν από τη διαπίστωση της επιδημίας αφθώδους πυρετού, υπό τον όρο ότι τα κρέατα αυτά έχουν αναγνωριστεί σαφώς και έχουν μεταφερθεί και αποθηκευθεί ξεχωριστά από κρέατα τα οποία προορίζονται για ενδοκοινοτικές συναλλαγές·

β) στα νωπά κρέατα που λαμβάνονται από εγκαταστάσεις τεμαχισμού κάτω από τις ακόλουθες προϋποθέσεις:

- στην εγκατάσταση αυτή μεταποιούνται μόνο νωπά κρέατα, όπως ορίζονται στο στοιχείο α), ή νωπά κρέατα που έχουν ληφθεί από ζώα τα οποία έχουν εκτραφεί και σφαγεί εκτός της απαγορευμένης περιοχής,

- όλα αυτά τα νωπά κρέατα πρέπει να φέρουν σήμα υγειονομικού ελέγχου σύμφωνα με το κεφάλαιο Χ του παραρτήματος 1 της οδηγίας 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (8),

- η εγκατάσταση λειτουργεί κάτω από αυστηρό κτηνιατρικό έλεγχο,

- τα νωπά κρέατα πρέπει να έχουν αναγνωριστεί σαφώς και να έχουν μεταφερθεί και αποθηκευθεί ξεχωριστά από κρέατα τα οποία δεν προορίζονται για ενδοκοινοτικές συναλλαγές,

- ο έλεγχος της τήρησης των προαναφερόμενων όρων ασκείται από τις κεντρικές κτηνιατρικές αρχές οι οποίες διαβιβάζουν στα άλλα κράτη μέλη και στην Επιτροπή κατάλογο των εγκαταστάσεων τις οποίες ενέκριναν κατά την εφαρμογή των διατάξεων αυτών.

3. Τα περιοριστικά μέτρα που αναφέρονται στην παράγραφο 1 αίρονται σε κάθε περιοχή της λαμβανόμενης υπόψη επικράτειας, όταν δεν διαπιστωθεί εστία της επιδημίας στην περιοχή αυτή για περίοδο τριών μηνών.

4. Το υγειονομικό πιστοποιητικό που προβλέπεται από την οδηγία 64/433/ΕΟΚ και που συνοδεύει τα νωπά κρέατα που αποστέλλονται από την Ιταλία πρέπει να φέρει την ακόλουθη ένδειξη:

«Κρέατα σύμφωνα με την απόφαση 87/495/ΕΟΚ της Επιτροπής της 18ης Σεπτεμβρίου 1987 σχετικά με ορισμένα μέτρα προστασίας κατά του αφθώδους πυρετού στην Ιταλία.»

Άρθρο 3

1. Με την επιφύλαξη της διατήρησης των απαγορεύσεων που αφορούν τα προϊόντα με βάση το κρέας που προκύπτουν από προηγούμενες αποφάσεις που εφαρμόζονται για την περίοδο από 1ης Νοεμβρίου 1984 έως 24 Σεπτεμβρίου 1987, τα κράτη μέλη απαγορεύουν την εισαγωγή στο έδαφός τους προϊόντων με βάση το κρέας που προέρχονται από περιοχές της ιταλικής επικράτειας, όπως καθορίζονται στο παράρτημα, ή που έχουν παρασκευαστεί χρησιμοποιώντας κρέατα που ελήφθησαν από ζώα που προέρχονται από αυτές τις περιοχές.

2. Τα περιοριστικά μέτρα που αναφέρονται στην παράγραφο 1 δεν εφαρμόζονται στα προϊόντα με βάση το κρέας που υπέστησαν μια από τις μορφές επεξεργασίας που μνημονεύονται στο άρθρο 4 παράγραφος 1 της οδηγίας 80/215/ΕΟΚ.

3. Τα περιοριστικά μέτρα που αναφέρονται στην παράγραφο 1 δεν εφαρμόζονται:

α) σε προϊόντα με βάση το κρέας τα οποία παρασκευάστηκαν ένα μήνα πριν από τη διαπίστωση της επιδημίας αφθώδους πυρετού, υπό τον όρο ότι τα προϊόντα αυτά έχουν αναγνωρισθεί σαφώς και έχουν μεταφερθεί και αποθηκευθεί ξεχωριστά από προϊόντα με βάση το κρέας τα οποία δεν προορίζονται για ενδοκοινοτικές συναλλαγές·

β) στα προϊόντα με βάση το κρέας που παρασκευάζονται σε εγκαταστάσεις κάτω από τις ακόλουθες προϋποθέσεις:

- όλα τα νωπά κρέατα που χρησιμοποιούνται στην εγκατάσταση είναι σύμφωνα με τις προϋποθέσεις του άρθρου 2 παράγραφος 2 στοιχείο α) ή έχουν ληφθεί από ζώα τα οποία έχουν εκτραφεί και σφαγεί εκτός της απαγορευμένης περιοχής,

- όλα τα προϊόντα με βάση το κρέας, που χρησιμοποιούνται για την παρασκευή του τελικού προϊόντος, είναι σύμφωνα με τις προϋποθέσεις του στοιχείου α) ή έχουν παρασκευαστεί από νωπά κρέατα που έχουν ληφθεί από ζώα τα οποία έχουν εκτραφεί και σφαγεί εκτός των τοπικών υγειονομικών μονάδων που αποτελούν αντικείμενο περιοριστικών μέτρων,

- όλα τα νωπά κρέατα και τα προϊόντα με βάση το κρέας πρέπει να φέρουν σήμα υγειονομικού ελέγχου σύμφωνα με το κεφάλαιο Χ του παραρτήματος 1 της οδηγίας 64/433/ΕΟΚ στην περίπτωση των νωπών κρεάτων, ή με το κεφάλαιο VII του παραρτήματος Α της οδηγίας 77/99/ΕΟΚ του Συμβουλίου της 21ης Δεκεμβρίου 1976 περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας (1) στην περίπτωση των προϊόντων με βάση το κρέας,

- η εγκατάσταση λειτουργεί κάτω από αυστηρό κτηνιατρικό έλεγχο,

- το νωπό κρέας και τα προϊόντα με βάση το κρέας πρέπει να έχουν αναγνωριστεί σαφώς και να έχουν μεταφερθεί και αποθηκευθεί ξεχωριστά από κρέατα και προϊόντα με βάση το κρέας τα οποία δεν προορίζονται για ενδοκοινοτικές συναλλαγές,

- ο έλεγχος της τήρησης των προαναφερθέντων όρων ασκείται από τις κεντρικές κτηνιατρικές αρχές οι οποίες διαβιβάζουν στα άλλα κράτη μέλη και στην Επιτροπή κατάλογο των εκγαταστάσεων που ενέκριναν κατ' εφαρμογή των διατάξεων αυτών·

γ) στα προϊόντα με βάση το κρέας, που παρασκευάστηκαν σε περιοχές της επικράτειας, τα οποία δεν υπόκεινται σε τέτοιους περιορισμούς, χρησιμοποιώντας κρέας το οποίο ελήφθη ένα μήνα πριν από τη διαπίστωση της επιδημίας αφθώδους πυρετού από περιοχές της επικράτειας στις οποίες επεβλήθησαν τέτοιοι περιορισμοί, υπό τον όρο ότι το κρέας και τα προϊόντα με βάση το κρέας έχουν αναγνωριστεί σαφώς και έχουν μεταφερθεί και αποθηκευθεί ξεχωριστά από κρέατα και προϊόντα με βάση το κρέας, τα οποία δεν προορίζονται για ενδοκοινοτικές συναλλαγές.

4. Τα περιοριστικά μέτρα που αναφέρονται στην παράγραφο 1 αίρονται σε κάθε περιοχή της λαμβανόμενης υπόψη επικράτειας, όταν δεν διαπιστωθεί εστία της επιδημίας στην περιοχή αυτή για περίοδο τριών μηνών.

5. Το υγειονομικό πιστοποιητικό που συνοδεύει τα προϊόντα με βάση το κρέας που αποστέλλονται από την Ιταλία και που προβλέπεται στην οδηγία 77/99/ΕΟΚ πρέπει να φέρει την ακόλουθη ένδειξη:

«Προϊόντα σύμφωνα με την απόφαση 87/495/ΕΟΚ της Επιτροπής της 18ης Σεπτεμβρίου 1987 σχετικά με ορισμένα μέτρα προστασίας κατά του αφθώδους πυρετού στην Ιταλία.»

Άρθρο 4

Τα κράτη μέλη μεριμνούν ώστε τα οχήματα που προέρχονται από την Ιταλία και που έχουν χρησιμοποιηθεί για τη μεταφορά ζώων να απολυμανθούν πριν από την είσοδό τους στο έδαφος άλλων κρατών μελών και προσκομίζουν την απόδειξη της απολύμανσης αυτής.

Άρθρο 5

Τα κράτη μέλη τροποποιούν τα μέτρα που εφαρμόζονται στις συναλλαγές για να τα καταστήσουν σύμφωνα με την παρούσα απόφαση, τρεις ημέρες μετά την κοινοποίησή τους. Ενημερώνουν αμελλητί την Επιτροπή.

Άρθρο 6

Η Επιτροπή παρακολουθεί την κατάσταση και εάν είναι αναγκαίο τροποποιεί ανάλογα την παρόυσα απόφαση.

Άρθρο 7

Η απόφαση 86/448/ΕΟΚ καταργείται τρεις ημέρες μετά την ανακοίνωση της παρούσας απόφασης.

Άρθρο 8

Η παρούσα πόφαση απευθύνεται στα κράτη μέλη.

Βρυξέλλες, 18 Σεπτεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 99 της 11. 4. 1987, σ. 18.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 47 της 21. 2. 1980, σ. 4.

(5) ΕΕ αριθ. L 362 της 31. 12. 1985, σ. 8.

(6) ΕΕ αριθ. L 259 της 11. 9. 1986, σ. 34.

(7) ΕΕ αριθ. L 364 της 23. 12. 1986, σ. 55.

(8) ΕΕ αριθ. 121 της 29. 7. 1964, σ. 2012/64.

(1) ΕΕ αριθ. L 26 της 31. 1. 1977, σ. 85.

ΠΑΡΑΡΤΗΜΑ

Η περιοχή που καλύπτει κάθε τοπική υγειονομική μονάδα όπου έχει διαπιστωθεί εστία αφθώδους πυρετού, καθώς και η περιοχή που καλύπτουν οι τοπικές υγειονομικές μονάδες που συνορεύουν με την περιοχή όπου έχει διαπιστωθεί η εστία της επιδημίας.